યંગસ્ટર્સની દિવાળી શરૂ થાય છે પેરેન્ટ્સની રકઝકથી. દિવાળીમાં મમ્મી અને પપ્પા બંને ઇચ્છે છે કે, ઘરનું યુવાન થતું બાળક કે મમ્મી-પપ્પાની દ્રષ્ટિએ બાળક રહી ગયેલ યુવાન (એટલે કે યંગસ્ટર્સ) હવે પોતાની જવાબદારી સમજે અને ઘરની સાફ-સફાઇ અને સજાવટમાં મદદ કરે. યુવતીઓ માટે આ સમય ચોક્કસ ચેલેન્જિંગ છે. તેની કામ કરવાની કેપેસિટીથી માંડીને, ડેકોરેશન અને રંગોળીની ડિઝાઇનની સૂઝબૂઝ સુધી દરેક વાતનું મૂલ્યાંકન થાય છે. સાથે શોપિંગનું ટેન્શન તો ખરું જ. પપ્પા પાસે ન્યૂ યર અને દિવાળી માટે મનગમતો ડ્રેસ કઢાવવા માટે પણ તેણે ઘરના કામમાં જોતરાવું પડે છે. બીજી બાજુ, હંમેશા મમ્મી પર હુકમ ચલાવતા યુવકે આ દરમિયાન મમ્મીના હુકમનું પાલન કરી માળિયાની ધૂળ સાફ કરવાથી માંડીને મિઠાઇની દુકાને ધક્કા ખાવા સુધીના દરેક કામો કરવા પડે છે.